Cari dana bantu Pusat  Kuarantin Covid-19 Sri Aman
VALENTINE NGUMBANG SIMANGGANG: Pertubuhan Meninggikan Akhlak atau Chee Chuan
Khor Simanggang telah bertindak menyumbang peralatan untuk membantu Pusat
Kuarantin dan Rawatan Covid-19 yang beroperasi di Bahagian Sri Aman. Presidennya, Temenggung Kueh Aik Seng berkata, sumbangan
itu dibuat setelah pihak Jabatan Kesihatan memohon Chee Chuan Khor Simanggang
untuk mencari dana bagi menyediakan kemudahan asas di tiga pusat kuarantin yang
sedang beroperasi di bahagian ini. “Tabung Kebajikan dan Pendidikan Ngu Hieng Wu dari
pertubuhan kami telah bertindak mengumpul sumbangan derma melebihi RM30,000
daripada Huong Suk Ing, keluarga Corina Chan dan beberapa individu lain yang
tidak mahu nama mereka didedahkan di sini. “Derma ini kemudiannya digunakan bagi menyediakan
katil, alat pendingin hawa, meja, kanopi dan peralatan lain bagi kegunaan
pusat-pusat kuarantin tersebut termasuk yang terbaharu iaitu Asrama Pelatih
Jururawat berdekatan Poliklinik Sri Aman di sini,” kata beliau. Kueh berkata demikian ketika ditemui media pada Majlis
Ringkas Penyerahan Peralatan bagi Pusat Kuarantin dan Rawatan Covid-19 di
Asrama Pelatih Jururawat berdekatan Poliklinik Sri Aman di sini Jumaat lepas. Selain itu beliau juga turut memohon kepada semua
pertubuhan di Sri Aman agar mengikut jejak langkah pihaknya untuk membantu
Jawatankuasa Pengurusan Bencana Bahagian Sri Aman bagi mengekang penularan
pandemik Covid-19 di kawasan ini. “Saya yakin bahawa akan ada lagi pertubuhan lain
yang bakal tampil membantu menyalur pelbagai jenis sumbangan kepada
Jawatankuasa Pengurusan Bencana Bahagian Sri Aman bagi mengekang penularan
pandemik berkenaan di sini kelak. “Justeru terima kasih saya ucapkan kepada para ahli
Chee Chuan Khor Simanggang kerana sudi menderma demi membantu pengurusan Pusat
Kuarantin dan Rawatan Covid-19 di Bahagian Sri Aman ini,” kata beliau. Terdahulu Kueh menerusi majlis berkenaan telah bertindak
menyampaikan peralatan berkenaan kepada Pegawai Kesihatan Bahagian Sri Aman, Dr
Euphrasia Bari sambil disaksikan oleh Menteri Muda Kesejahteraan Komuniti,
Datuk Francis Harden Hollis. 
See author's posts
